Sarkozy og Merkel: Stefnt að ríkisfjármálabandalagi um evruna skref fyrir skref - Frétt - Evrópuvaktin
Sarkozy og Merkel: Stefnt að ríkisfjármálabandalagi um evruna skref fyrir skref
16. ágúst 2011 klukkan 17:40
Nicolas Sarkozy, forseti Frakklands, og Angela Merkel, kanslari Þýskalands, hvetja til þess að komið verði á fót „sannfærandi efnahagsstjórn“ evru-svæðisins til að takast á við skuldavanda evru-ríkjanna. Í tillögunni felst að marvisst verði unnið að sameiginlegri stjórn á ríkisfjármálum og efnahagsmálum evru-ríkjanna 17.
Angela Merkel og Nicolas Sarkozy í París 16. ágúst 2011.
Þetta kom fram á blaðamannafundi að loknum viðræðum leiðtoganna í forsetahöllinni í París þriðjudaginn 16. ágúst. Merkel sagði að frekari samruni í átt til meiri yfirþjóðlegrar stjórnar innan evru-svæðisins yrði ákveðinn „skref fyrir skref“.
Þau lögðu einnig til að lagður yrði skattur á fjármálaviðskipti.
Leiðtogarnir sögu að þau vildu að efnt yrði til tveggja funda á ári með þátttöku leiðtoga evru-ríkjanna 17 og Herman Van Rompuy, forseti leiðtogaráðs ESB, stjórnaði þeim.
BBC segir að viðbrögð markaða við niðurstöðu fundarins í París hafi verið neikvæð, þar hafi menn búist við meiri aðgerðum en boðaðar hefðu verið.
Dow Jones vísitalan í New York féll um 0,5% á meðan blaðamannafundur leiðtoganna var haldinn en til hans var efnt eftir lokun kauphalla í Evrópu. Bandarísk og þýsk ríkisskuldabréf, sem talin eru bestu tryggingarbréfin á erfiðum tímum, hækkuðu í verði.
Merkel gerði lítið úr hugmyndinni um útgáfu „evru-skuldabréfa“. Giulio Tremonti, fjármálaráðherra Ítalíu, sem er þriðja stærsta efnahagskerfið innan evru-svæðisins á eftir Þýskalandi og Frakklandi, hefur hvatt til útgáfu slíkra skuldabréfa. Sömu sögu er að segja um hinn heimsfræga milljarðamæring og fésýslumann George Soros. Merkel sagðist ekki eygja slík bréf fyrr en að loknu löngu ferli í átt að ríkisfjármálabandalagi.
Fyrir fund leiðtoganna birtust tölur í Þýskalandi sem sýndu að hagvöxtur þar hefði aðeins verið 0,1% á síðustu þremur mánuðum í júní, miklu minni en menn höfðu vænst. Þýskaland hefur verið efnahagslegur aflvaki innan evru-svæðisins.